Umræða um lagningu raforkusæstrengs hefur verið fyrirferðarmikil undanfarið og á morgun verður haldin ráðstefna á vegum Bresk - íslenska viðskiptaráðsins um þetta verkefni . Athygli vekur að ræðumenn eru nær eingöngu breskir og hafa mikilla hagsmuna að gæta við lagningu sæstrengsins til Bretlands . Íslenskir hagsmunir eru hins vegar andstæðir . Raforkuverð til heimila myndi hækka verulega hér á landi og raforkan yrði send úr landi eins og hver önnur óunnin hrávara í stað þess að skapa verðmæti innanlands . Auk þess væru gríðarlegar virkjanaframkvæmdir , sem sæstrengurinn krefðist og jafngiltu tveimur Kárahjnúkavirkjunum , í andstöðu við vilja þjóðarinnar samkvæmt nýlegri viðhorfskönnun . Ólöglegar niðurgreiðslur ? Ljóst er að sæstrengur á milli Íslands og Bretlands yrði háður miklum niðurgreiðslum breska ríkisins og þar stendur kannski hnífurinn í kúnni . Styrkurinn er nefnilega háður samþykki Framkvæmdastjórnar ESB sem ekki verður auðfengið ef marka má nýlega umfjöllun um sambærilegt mál á Spáni . Verið er að undirbúa málarekstur þar í landi sem byggist á því fordæmi að Framkvæmdastjórn ESB hefur verið mótfallin ákveðnum ríkisstyrkjum Breta á þessu sviði . Ljóst er að lög Evrópusambandsins eru æðri lögum hvers lands um sig í þessum efnum og þar er ekki á vísan að róa . Það er því ekki nóg að bresk stjórnvöld samþykki niðurgreiðslur vegna sæstrengsins . Áður en farið verður að semja við Breta , verður væntanlega að fá blessun Framkvæmdastjórnar ESB eða að semja um sæstrenginn með fyrirvara um samþykki hennar . Nú hefur lagning sæstrengs verið í skoðun hjá Landsvirkjun í 5 - 6 ár án þess að nokkuð hafi heyrst um niðurstöður . Málið er einnig til skoðunar hjá iðnaðarráðuneytinu sem bauð út mat á áhrifum sæstrengs í vor . Í útboðsgögnum var ekki minnst einu orði á aðkomu Framkvæmdastjórnar ESB ! Eðlilegt hefði kannski verið að banka upp á framkvæmdastjórninni áður en lagt var út í kostnaðarsama skoðun á máli sem getur strandað á skrifborði í Brussel . Höfundur er markaðsstjóri hjá TARAMAR ehf , markaðsráðgjafi hjá markadsmenn.is og stjórnendaþjálfari hjá Leadership Management International .